સશસ્ત્ર દળોનાં મજબૂત અભિયાનથી આતંકીઓનું આયુષ્ય ઘટી ગયું છે
ગુરુવાર, ફેબ્રુઆરી 21 2019, 16:07 Hrs(IST)
નવગુજરાત સમય | Publish Date: Sep 9 2018 10:32PM
કાશ્મીરમાં બે વર્ષમાં ૩૬૦થી વધુ આતંકીઓ ઠાર: CRPF ડીજી
કાશ્મીર ખીણમાં સુરક્ષા દળોના એક પછી એક અભિયાનોના કારણે આતંકવાદીઓનું આયુષ્ય ઘટ્યું છે અને છેલ્લા બે વર્ષ કરતાં ઓછા સમયમાં ૩૬૦થી વધુ આતંકીઓને ઠાર કરી દેવાયા છે. આ વાત સેન્ટ્રલ રિઝર્વ પોલીસ ફોર્સ (સીઆરપીએફ)ના ડિરેક્ટર જનરલ (ડીજી) રાજીવરાય ભટનાગરે એક ઈન્ટરવ્યૂમાં કહી હતી.
કાશ્મીર ખીણમાં આતંકવાદી સંગઠનોમાં સામેલ થનારા સ્થાનિક યુવાનોની વધતી સંખ્યા ચિંતાનો વિષય છે કે કેમ એવા સવાલના જવાબમાં તેમણે કહ્યું હતું, 'આતંકીઓની વય ઘણી ઓછી છે, તેઓ વધુ દિવસ સુધી જીવી શકશે નહીં. તેમની સંખ્યા વધુ હોઈ શકે છે પણ તેનું પરિણામ સીમિત છે.'
ભટનાગરે કહ્યું હતું કે આંકડાઓથી ખ્યાલ આવે છે કે આતંકવાદી સંગઠનોમાં સામેલ થનારા યુવકોની સંખ્યા વધી રહી છે પણ સુરક્ષા દળ યુવાનો સુધી પહોંચવા માટે દરેક શક્ય એવા કદમ ઉઠાવે છે. જેથી તેમને હથિયારો ઉઠાવતા રોકી શકાય. દેશના સૌથી વિશાળ અર્ધસૈનિક દળના પ્રમુખે કહ્યું હતું કે કાશ્મીરી યુવાનો આતંકવાદમાં સામેલ થઈ રહ્યા છે કેમકે અહીં તેમને ગ્લેમર જોવા મળે છે પણ તેમણે એ સમજવું જોઈએ કે તેનાથી તેમને કંઈ મળવાનું નથી.
ડીજીએ ઉમેર્યું કે તેમની ફોર્સ, રાજ્ય પોલીસ અને સેના સારા તાલમેલથી કામ કરી રહી છે. અમે એક યૂનિટની જેમ કામ કરીએ છીએ. તેનાથી અમને સફળતા મળે છે. આ વર્ષે ૧૪૨ આતંકીઓ ઠાર મરાયા છે. જો તમે ગત વર્ષના આંકડા પર નજર રાખો તો ૨૨૦થી વધુ આતંકીઓ ઠાર મરાયા છે. સલામતી દળો વચ્ચે સમન્વય છે અને આતંક સામેની લડાઇમાં તેમને મહારત છે.
આતંકવિરોધી ઝુંબેશોની સફળતાનો ઉલ્લેખ કરતાં ભટનાગરે કહ્યું કે 'તેમના મુખ્ય કમાંડરો ઠાર મારવામાં આવી રહ્યા છે. શિબિરો પર ફિયાદીન હુમલાઓ અસરકારકરીતે અટકાવી દેવાયા છે. કેમ્પોને નિશાન બનાવવા સામે અવરોધ મુકાયો છે.'
તેમણે કહ્યું હતું કે આટલી સફળતા છતાં પણ ખીણમાં કાયદો અને વ્યવસ્થાની સ્થિતિ દેશના અન્ય કોઇ રાજ્યોની જેમ છે કેમ કે આતંકીઓ 'હુમલા કરો અને ભાગો' જેલી ગુરિલ્લા વોરની રણનીતિ અપનાવી રહ્યા છે.